SA ekonomie begin weer kop optel(Foto: Maroela Media) Nadat die Covid-19-pandemie en die afsonderingstydperk chaos in die Suid-Afrikaanse ekonomie veroorsaak het, begin sake nou weer verbeter. Statistieke Suid-Afrika (StatsSA) het Dinsdag aangekondig die Bruto Binnelandse Produk (BBP) het in die derde kwartaal met 13,5% toegeneem wat tot ŉ geannualiseerde groeikoers van 66,1% gelei het. Dit volg ná die geannualiseerde daling van 51,7% in die tweede kwartaal. “Die styging in ekonomiese aktiwiteit in die derde kwartaal lyk dalk indrukwekkend, maar dit begin op die baie lae basis wat in die tweede kwartaal aangeteken is. Suid-Afrikaanse bedrywe het nog ŉ lang pad om te stap voordat vlakke van vóór die pandemie bereik word,” het StatsSA gesê. Ondanks die verbetering is die ekonomie steeds 4,5% kleiner as in dieselfde tyd verlede jaar. Die vervaardiging-, handel- en mynbedryf was die grootste aandrywers van groei in die derde kwartaal. Die vervaardigingsbedryf het teen ŉ geannualiseerde koers van 210,2% gegroei en is meestal aangevuur deur toenames in die produksie van basiese metaalprodukte, petroleum, voertuie, kos en drank. Handel was die naasgrootste bydraer. Daar was ŉ toename in grootmaatverkope, verkope by kleinhandelaars en ander motorverkope en dit is gesteun deur ŉ toename in verbruikerbesteding. Die styging in mynbedrywighede is veral moontlik gemaak deur die toename in die produksie van platinum, ystererts, goud en mangaanerts. StatsSA sê die landboubedryf en die staatsektor was die twee bedrywe wat die Covid-19-pandemie tot dusver die beste die hoof gebied het. ŉ Vergelyking van vanjaar se eerste drie kwartale met verlede jaar se eerste drie kwartale wys dat landbou met 11,3% toegeneem het en die staatsektor met 0,8%. Alle ander bedrywe het dalings ondervind. Verbruikersbesteding het in die derde kwartaal toegeneem en die verslapping van Covid-19-regulasies het Suid-Afrikaners aangemoedig om hul beursies ŉ bietjie wyer oop te maak. (Foto: Helena Yankovska/Unsplash) Die grootste bydraers tot huishoudelike besteding in die derde kwartaal was vervoer, alkoholiese drankies en tabak, kos en nie-alkoholiese drankies, asook klere en skoene. Besteding by restaurante het ŉ geannualiseerde styging van 7 043% ondervind. In vergelyking met die derde kwartaal verlede jaar was besteding vanjaar steeds maar effe traag. StatsSA sê die styging in besteding by restaurante en hotelle lýk dalk meteories, maar dit is steeds net die helfte van dít wat in dieselfde tydperk verlede jaar bestee is. Uitvoere het weer begin toeneem, grootliks danksy ŉ toename in die handel van voertuie en vervoertoerusting, edelmetale en edelstene, masjinerie en toerusting, asook minerale. StatsSA sê ŉ daling in invoere sedert die begin van die pandemie het beteken daar is minder goedere in die ekonomie beskikbaar. Dit het baie ondernemings gedwing om ander planne te maak om in die vraag na sekere goedere te voldoen. *StatsSA sê die kwartaallikse groeikoers kan “geannualiseer” word om te wys wat die jaarlikse groei (met ander woorde jaar-op-jaar-groei) sal wees as die kwartaallikse groeikoers vier keer agtereenvolgens voorkom. Die geannualiseerde koers gee ŉ rowwe vooruitskattingsmodel wat nuttig is wanneer die ekonomie bestendig is, maar in mindere mate in ŉ wispelturige ekonomiese omgewing.